Span aangestel om parlementbrand te ondersoekSkade aan die parlementsgebou. (Foto: Verskaf) Patricia de Lille, minister van openbare werke en infrastruktuur, het ŉ onafhanklike ingenieurspan aangestel om die omstrede brand by die parlement in Januarie vanjaar te ondersoek. ŉ Aanvanklike ondersoek het aangedui daar is baie erge strukturele skade aan die sementblaaie op die tweede, derde en vierde verdieping, lui ŉ verklaring wat die departement Sondag uitgereik het. Daar was ook erge krake in die mure op die tweede en derde verdieping. “Die professionele span het aangedui dat die Nasionale Vergadering onveilig is en dus vir eers afgebaken en gesluit moet word, sodat toegang daarheen beperk word.” Die departement het toe te werk gegaan om ŉ onafhanklike spesialis-ingenieurspan aan te stel om verdere ontledings in fyn besonderhede van die gebou te doen. Gevolglik is die Coega-ontwikkelingskorporasie aangestel om ŉ ontleding van die brandskade aan geboue by die parlement te doen, met die oog daarop om dit weer veilig te maak. Die diensverskaffer moet nou binne die volgende week ŉ verslag aan die departement voorlê wat aandui wat die strukturele skade aan die gebou is, hoe dit die veiligheid van die gebou beïnvloed en maniere waarop die probleme met veiligheid op kort termyn aangepak kan word. Daarna moet ŉ detailverslag ingedien word wat die werk uiteensit wat nodig is om die gebou weer te beveilig, asook hoeveel dit sal kos.